**A mikromobilitás budapesti lehetőségeit kutatja a Főváros és a BKK a Mobilitási pont létrehozásával**

**A városi mobilitási rendszerek innovációjának eredményeként az elmúlt időszakban új „iparág” született, amelynek globális terjedése óriási iramban halad. Szerte a világon terjednek a vállalkozási alapon működő autó-, robogó-, roller és kerékpármegosztó cégek. Megfelelő szabályozással a mikromobilitási szolgáltatások nem zavaró tényezők a lakosság számára, hanem kiegészítik a meglévő mobilitási rendszert. Ahhoz, hogy a mikromobilitás a város szolgálatába legyen állítható, szükséges az igények megértése. A Mobilitási pont 2 hónapos pilot üzeme egyedülálló lehetőséget ad Budapest számára, hogy felmérje és pontosabban megértse a városlakók mikromobilitási eszközökkel, megosztáson alapuló közlekedéssel és mobilitási ponttal kapcsolatos igényeit, szándékait, véleményeit.**

Ennek érdekében a Fővárosi Önkormányzat a BKK szakmai támogatásával egy kérdőívet dolgozott ki és felmérést végez el a 2 hónapban, amellyel pontosabb képet kap az alábbi témákról:

* **Ki** használja a mobilitási pontot és az ott elérhető eszközöket?
* **Mit** használnak a városlakók a mobilitási pont kínálatából?
* **Milyen típusú** utazásra használják a mobilitási pont eszközeit?
* Javíthatja a mikromobilitási eszközök megjelenése a város modal split-jét? **Váltanának** a városlakók a mostani közlekedési szokásaikról, ha több mobilitási pont lenne elérhető?
* **Hol, milyen sűrűn, milyen tartalommal** szükséges mobilitási pontok kijelölése?
* Mi a **felhasználói elégedettség** a mobilitási ponttal kapcsolatban?

A Fővárosi Önkormányzat és a BKK a Mobilitási pont két hónapos tesztüzeme során kéri és várja az online és offline elérhető kérdőív kitöltését, a BKK a kutatás eredményeit a pilot üzemet követően a nyilvánosság számára bemutatja. A felmérés elvégzése segíti a Fővárost, hogy felkészüljön a jelenlegi budapesti közösségi közlekedési szolgáltatási csomag fejlesztésére és kiterjesztésére, valamint, hogy a jövőben is előremutató, emberközeli mobilitási megoldásokat dolgozzon ki.

A felmérés [ide kattintva](https://drive.google.com/open?id=1GFn0ucdNk487KNo4UQw4GqIwAo3-3va9BwwVbfQGx6M) érhető el.

A felmérés rövidített változata [itt érhető el.](https://drive.google.com/open?id=13BAEVTfvzwIwUcLDSb01ojafy0eoiZJxCvWdz7atLJw)